**PRAVILNIK O STIPENDIRANJU STUDENATA OPĆINE MEDULIN**

 Članak 1.

Ovim Pravilnikom propisuju se uvjeti, kriteriji i postupak za dodjelu studentskih stipendija studentima koji redovito studiraju na visokim učilištima u Republici Hrvatskoj na preddiplomskim i diplomskim sveučilišnim studijima, integriranim preddiplomskim i diplomskim sveučilišnim studijima, preddiplomskim stručnim studijima i specijalističkim diplomskim studijima kao i sa njima izjednačenim studijima u inozemstvu, te prava i obveze stipendista Općine Medulin

Članak 2.

Pojmovi koji se u ovom Pravilniku upotrebljavaju u muškom rodu odnose se na pripadnike obaju spolova.

Članak 3.

Općina Medulin će temeljem odredbi ovog Pravilnika dodjeljivati stipendije studentima općine koji su tijekom dosadašnjeg školovanja ostvarili visoke rezultate sa ciljem njihovog poticanja na daljnje obrazovanje te radi podizanja obrazovnog nivoa mještana na svom području.

Broj i visinu stipendija koje će se dodijeliti u određenoj godini određuje zaključkom načelnik Općine, na prijedlog pročelnika nadležnog upravnog odjela, a u skladu s raspoloživim proračunskim sredstvima.

Članak 4.

Natječaj za dodjelu stipendija raspisuje nadležni upravni odjel početkom akademske godine, a najkasnije do kraja studenog tekuće godine.

Rok za podnošenje prijava na natječaj iznosi 15 dana. Natječaj se objavljuje na oglasnoj ploči i službenim stranicama Općine Medulin, a obavijest u dnevnom glasilu.

Članak 5.

Studentima općine Medulin (u smislu ovog Pravilnika) smatraju se studenti koji imaju prebivalište na

području općine Medulin najmanje jednu (1) godinu prije objave natječaja za dodjelu stipendija.

Članak 6.

Stipendija se studentu odobrava za jednu akademsku godinu uz obvezu ispunjenja uvjeta iz članka 7., a sukladno kriterijima bodovanja iz čl. 12. ovog Pravilnika. U tijeku akademske godine stipendija se isplaćuje devet mjeseci od 1. listopada do 31. srpnja. Korisnik stipendije koji je upisao posljednju godinu studija ili koji je stekao status apsolventa, sukladno statutu ili drugom općem aktu visokoobrazovne ustanove, u toj akademskoj godini ima pravo na isplatu stipendije do diplomiranja odnosno magistriranja, a najkasnije do 31. srpnja, pri čemu se rok isplate stipendije utvrđuje prema roku koji je prvi ispunjen.

Članak 7.

Pravo na podnošenje prijave za dodjelu stipendije po natječaju imaju redoviti studenti za akademsku godinu koju prvi put upisuju, ukoliko su ispunjeni uvjeti kako slijedi:

- da su državljani Republike Hrvatske,

- da imaju status redovitog studenta na preddiplomskom ili diplomskom sveučilišnom studiju, integriranom preddiplomskom i diplomskom sveučilišnom studiju, preddiplomskom stručnom studiju ili specijalističkom diplomskom studiju i s njima izjednačenim studijima u inozemstvu,

- da student ima prebivalište na području Općine Medulin, i to najmanje jednu (1) godinu bez prekida prije objave natječaja,

- da svi članovi zajedničkog domaćinstva u trenutku podnošenja prijave na natječaj imaju prebivalište na području općine Medulin i to najmanje jednu (1) godinu bez prekida prije objave natječaja

- da nisu istovremeno korisnici stipendije iz ostalih izvora

- da su ostvarili prosjek ocjena i to:

- najmanje 4,00 u prethodne dvije školske godine (za studente koji upisuju I. godinu studija),

- najmanje 3,00 u prethodnoj akademskoj godini studija, te da su ostvarili najmanje 45 ECTS bodova u prethodnoj akademskoj godini (za studente koji upisuju više godine studija).

Na natječaj za dodjelu stipendija ne mogu se prijaviti studenti:

- koji drugi put upisuju istu godinu studija i

- koji imaju upisano mirovanje studentskih obveza u akademskoj godini za koju je raspisan natječaj

Članak 8.

Stipendije se dodjeljuju na temelju provedenog javnog natječaja (u daljnjem tekstu: natječaj).

Općinski načelnik početkom akademske godine objavljuje obavijest o natječaju u jednom dnevnom listu, oglasnoj ploči i na službenim stranicama Općine Medulin.

Natječaj iz stavka 2. ovog članka sadrži osobito:

- broj i visinu stipendija koje se dodjeljuju,

- akademska godina za koju se stipendije dodjeljuju,

- naziv i adresu Upravnog odjela kojem se dostavljaju prijave, te rok podnošenja prijava,

- naznaku potrebne dokumentacije koja se prilaže uz Zahtjev,

- popis deficitarnih zanimanja,

- vrijeme i mjesto objave rezultata natječaja,

- druge podatke koji su nužni za uredno provođenje postupka za dodjelu stipendija.

Prijave se smatraju valjanim ako su podnesene pravodobno (u propisanom roku koji je naveden u natječaju) s potpunom dokumentacijom. Prijave s nepotpunom dokumentacijom ili prijave koje ne budu podnesene u propisanom roku, neće se razmatrati. Dostavljena dokumentacija ne vraća se podnositelju prijave.

Članak 9.

Općinski načelnik imenuje Komisiju za stipendije Općine Medulin (u daljnjem tekstu: Komisija), čija se nadležnost utvrđuje ovim Pravilnikom. Komisija iz stavka 1. ima predsjednika i četiri člana. O radu Komisije vodi se zapisnik.

Članak 10.

Komisija na temelju kriterija iz članka 7. ovog Pravilnika, vrši formalnu provjeru pravovremeno zaprimljenih prijava na temelju zaprimljene dokumentacije. Prijave koje su zadovoljile formalne uvjete boduju se (sukladno kriterijima iz čl. 12), te se utvrđuje Privremena bodovna lista studenata koji su podnijeli prijavu za stipendiju Općine Medulin (u daljnjem tekstu: Privremena bodovna lista). Privremena bodovna lista objavljuje se na oglasnoj ploči i web stranicama Općine Medulin. U slučaju da dva ili više studenta imaju jednak ukupan broj bodova, prednost na Privremenoj bodovnoj listi, ima student koji ostvari veći broj bodova po redoslijedu utvrđenih kriterija iz članka 12. ovog Pravilnika.

Članak 11.

U roku od osam (8) dana od dana objavljivanja Privremene bodovne liste, studenti mogu podnijeti poštom pismeni prigovor koji se podnosi nadležnom upravnom odjelu.

Nakon isteka roka za prigovore i donošenje odluka po prigovorima, općinski načelnik donosi Odluku o dodjeli stipendija i utvrđuje Konačnu bodovnu listu (u daljnjem tekstu: Konačna bodovna lista).

Odluka o dodjeli stipendija i Konačna bodovna lista objavljuju se na oglasnoj ploči i web stranicama Općine Medulin.

Na temelju odluke iz stavka 2. ovog članka sklapa se ugovor o stipendiranju sa stipendistom kojim se uređuju međusobna prava i obveze.

Članak 12.

Bodovanje zaprimljenih prijava obavlja se prema uspjehu u obrazovanju (prosjek ocjene na dvije decimale), priznatim postignućima u prethodne dvije školske, odnosno prethodnoj akademskoj godini, upisanoj godini studija, deficitarnosti zanimanja, posebnih okolnosti i odrađenog volonterskog rada. Studentima koji upisuju prvu godinu studija boduje se prosjek ocjena prethodne dvije školske godine i ocjene. Studentima druge ili viših godina studija boduje se prosjek ocjena ostvarenih u prethodnoj akademskoj godini.

Studenti prve godine studija koji su paralelno završili školovanje u dva programa obrazovanja u srednjoškolskom obrazovanju, odnosno studenti viših godina studija koji paralelno studiraju dva studija (dva redovita studija), podnose dokumentaciju završenog programa u srednjoškolskom obrazovanju, odnosno sa studija koji je povoljniji za studenta.

1. Uspjeh u obrazovanju, je uspjeh postignut u prethodnom školovanju, prema prosjeku ocjena na dvije decimale. Prosjek ocjena se na način da se sve ocjena zbroje pa se zbroj podjeli sa brojem položenih predmeta.

a) Studenti prve godine studija koji su postigli prosjek ocjena 4,0 i više boduju se:

|  |  |
| --- | --- |
| Prosjek ocjena  | Bodovi  |
| 4,00-4,09 | 50 |
| 4,10-4,19 | 55 |
| 4,20-4,29 | 60 |
| 4,30-4,39 | 65 |
| 4,40-4,49 | 70 |
| 4,50-4,59 | 90 |
| 4,60-4,69 | 100 |
| 4,70-4,79 | 110 |
| 4,80-4,89 | 115 |
| 4,90-5,00 | 120 |

b) Studenti viših godina studija koji su postigli prosjek ocjena 3,0 i više boduju se:

|  |  |
| --- | --- |
| Prosjek ocjena  | Bodovi  |
| 3,00-3,29 | 30 |
| 3,30-3,49 | 35 |
| 3,50-3,69 | 40 |
| 3,70-3,89 | 42 |
| 3,90-3,99 | 45 |
| 4,00-4,09 | 50 |
| 4,10-4,29 | 60 |
| 4,30-4,49 | 70 |
| 4,50-4,69 | 100 |
| 4,70 -4,89 | 115 |
| 4,90-5,00 | 120 |

c) Model prevođenja ocjena studenata koji studiraju izvan Republike Hrvatske

|  |  |  |
| --- | --- | --- |
| Slovenija, BiH | Italija | SAD |
| ocjena-ekvivalent  | ocjena-ekvivalent  | ocjena-ekvivalent  |
| 6 2  | 18 2  | A 5  |
| 7 3  | 19 2  | A- 4,75  |
| 8 4  | 20 2  | B+ 4,25  |
| 9 4,50  | 21 3  | B 4,00  |
| 10 5  | 22 3  | B- 3,75  |
|  | 23 3 | C+ 3,25 |
|  | 24 3 | C 3,00 |
|  | 25 4 | C- 2,75 |
|  | 26 4 | D+ 2,25 |
|  | 27 4 | D 2,00 |
|  | 28 5 |  |
|  | 29 5 |  |
|  | 30 5 |  |

U slučaju da student studira u inozemstvu, u državi u kojoj se sistem ocjenjivanja razlikuje od navedenih bodovanja ocjena iz stavka 1. točke 1. b) ovog članka, obvezan je uz prijavu na natječaj dostaviti i službenu ispravu visokoškolske ustanove o sistemu ocjenjivanja (raspon ocjena) sa službenim prijevodom na hrvatski jezik od strane ovlaštenog sudskog prevoditelja.

2. Upisana godina studija

|  |  |
| --- | --- |
| Upisana godina studija | Bodovi |
| druga  | 20  |
| treća  | 25  |
| četvrta  | 30  |
| peta  | 35  |
| šesta  | 40  |

3. Dodjeljuju se dodatni bodovi za deficitarna zanimanja kako slijedi:

|  |  |
| --- | --- |
| Deficitarna zanimanja | Bodovi |
|  | 20 |

4. Dodjeljuju se dodatni bodovi za studente koji studiraju izvan Istarske županije kako slijedi:

|  |  |
| --- | --- |
| Podnositelj zahtjeva studira izvan Istarske županije  | Bodovi |
|  | 20 |

5. Osvojene nagrade, sudjelovanje na natjecanjima i objavljeni radovi u prethodnoj školskoj odnosno akademskoj godini:

Kriteriji za znanstvena područja – natjecanja

a) Državno natjecanje:

|  |  |
| --- | --- |
| Osvojeno mjesto  | Bodovi  |
| 1.  | 25  |
| 2.  | 20  |
| 3.  | 15  |
| sudjelovanje  | 10  |

b) Međunarodno natjecanje:

|  |  |
| --- | --- |
| Osvojeno mjesto  | Bodovi  |
| 1.  | 30  |
| 2.  | 25  |
| 3.  | 20  |
| sudjelovanje  | 15  |

Kriteriji za sportska natjecanja

a) Državno natjecanje:

|  |  |
| --- | --- |
| Osvojeno mjesto  | Bodovi  |
| 1.  | 25  |
| 2.  | 20  |
| 3.  | 15  |
| sudjelovanje  | 10  |

b) Međunarodno natjecanje:

|  |  |
| --- | --- |
| Osvojeno mjesto  | Bodovi  |
| 1.  | 30  |
| 2.  | 25  |
| 3.  | 20  |
| sudjelovanje  | 15  |

Osvojene nagrade i sudjelovanje na natjecanjima boduju se samo ako su natjecanja verificirana od strane Ministarstva znanosti, obrazovanja i sporta.

Osvojene nagrade i sudjelovanje na međunarodnim natjecanjima boduju se samo uz uvjet dostavljene potvrde srednjoškolske odnosno visokoškolske ustanove da je natjecanje verificirano od strane ovlaštenih inozemnih institucija, koju podnositelj prijave prilaže uz prijavu.

Ukoliko student posjeduje status vrhunskog sportaša temeljem Rješenja Hrvatskog olimpijskog odbora, odnosno Hrvatskog paraolimpijskog odbora, odnosno Hrvatskog sportskog saveza gluhih ostvaruje 20 dodatnih bodova.

6. Posebne okolnosti:

|  |  |  |
| --- | --- | --- |
| Rd. br.  | Naziv | Bodovi  |
| 1. | Podnositelj zahtjeva bez oba roditelja  | 20 |
| 2. | Podnositelja zahtjeva uzdržava samohrani roditelj | 10 |
| 3. | Ako je podnositelj zahtjeva roditelj djeteta  | 10 |
| 4. | Podnositelj zahtjeva iz obitelji s troje i više djece, uz uvjet da djeca žive u zajedničkom obiteljskom domaćinstvu te da ih roditelj/i uzdržava/ju  | 10 |
| 5. | Redovito školovanje člana obitelji izvan mjesta prebivališta, po članu  | 5 |
| 6. | Podnositelj zahtjeva ili član obitelji koji živi u zajedničkom obiteljskom domaćinstvu sa podnositeljem zahtjeva, ako ima tjelesno oštećenje preko 50%, po članu  | 10 |
| 7. | Ako je podnositelj zahtjeva dijete hrvatskog branitelja iz Domovinskog rata  | 5 |
|  |

7. Volonterski rad:

Odrađeni volonterski rad u prethodnoj školskoj odnosno akademskoj godini

sukladno Zakonu o volonterstvu boduje se kako slijedi:

|  |  |
| --- | --- |
| Ostvareno volonterskih sati | Bodovi  |
| do 10 sati  | 3 |
| do 20 sati | 6 |
| do 30 sati | 10 |
| više od 30 | 15 |

Ukoliko je student volonterske sate ostvario u nekoj od organizacija na području općine Medulin ostvaruje 10 dodatnih bodova.

Kao potvrdu o ostvarenim volonterskim satima tijekom prethodne školske, odnosno akademske godine, student uz prijavu na natječaj mora dostaviti pisanu potvrdu organizatora volontiranja o broju ostvarenih sati ili preslik ovjerene volonterske knjižice od strane organizatora volontiranja.

Članak 13.

Pod pojmom deficitarno zanimanje u smislu ovog Pravilnika podrazumijeva se zanimanje za koje na tržištu rada nema dovoljno kompetentnih nezaposlenih osoba koje mogu zadovoljiti kratkoročne i dugoročne potrebe poslodavca.

Odlukom kojom se utvrđuje lista deficitarnih zanimanja na prijedlog nadležnog Upravnog odjela donosi Općinski načelnik. Prijedlog se temelji na podacima Hrvatskog zavoda za zapošljavanje i drugih posrednika u zapošljavanju, na potrebama tržišta rada na području općine Medulin, te na iskazanim potrebama jedinice lokalne samouprave, ustanova, trgovačkih društava i drugih gospodarskih subjekata koji djeluju na području općine Medulin.

Članak 14.

Ugovor o stipendiranju iz članka 11. stavak 4. sadrži osobito:

1. osobne podatke stipendiste s kojim se sklapa ugovor,

2. naziv studija i naziv visokoobrazovne ustanove na kojoj stipendist studira,

3. akademska godina za koju se stipendija isplaćuje,

4. način isplate stipendije,

5. druga međusobna prava i obveze ugovornih strana.

Ukoliko je student maloljetan ugovor o stipendiranju u njegovo ime sklapa njegov roditelj ili staratelj. Ako stipendista iz bilo kojeg razloga odustane od sklapanja ugovora o stipendiranju ili u roku od 15 dana od utvrđenog termina za potpisivanje ugovora ne potpiše ugovor o stipendiranju, tada se ugovor sklapa sa sljedećim kandidatom na Konačnoj listi prvenstva, uvijek do zaključno onog broja koliko se stipendija isplaćuje sukladno zaključkom načelnika iz članka 3. stavak 2. Pravilnika.

Članak 15.

Stipendist je dužan izvršavati obveze sukladno sklopljenom ugovoru o stipendiranju.

Članak 16.

Stipendist je o svakoj promjeni osobnih podataka (prezime, ime, adresa prebivališta i dr.), promjeni statusa studenta (ispis s upisanog studija, pravo na mirovanje studentskih prava, status izvanrednog studenta i dr.), ostvarenom pravu na isplatu stipendije od strane drugog stipenditora i o drugim relevantnim činjenicama koje utječu na izvršenje odredaba ugovora, dužan pismeno izvijestiti Upravni odjel najkasnije u roku od 15 dana od izvršene promjene odnosno nastalih činjenica te dostaviti odgovarajuću dokumentaciju. U slučaju promjene prebivališta izvan područja Općine Medulin student gubi pravo na daljnju isplatu stipendije od prvog dana slijedećeg mjeseca nakon izvršene promjene prebivališta.

Članak 17.

Stipendist posljednje godine studija ima pravo na isplatu stipendije do diplomiranja odnosno magistriranja, a najkasnije do 31. srpnja, pri čemu se rok isplate stipendije utvrđuje prema roku koji je prvi ispunjen. Stipendist iz stavka 1. ovog članka, ukoliko diplomira ili magistrira u tijeku akademske godine, a prije 31. srpnja, dužan je pismeno izvijestiti Upravni odjel, najkasnije u roku od 30 dana od dana završetka studija te dostaviti odgovarajuću dokumentaciju (presliku potvrde ili presliku diplome).

Ukoliko stipendist nije u roku iz stavka 2. ovog članka dostavio obavijest Upravnom odjelu, Komisija će dostaviti prijedlog odluke općinskom Načelniku koji donosi odluku kojom će utvrditi obvezu povrata isplaćenih stipendija i rok povrata.

Članak 18.

Ukoliko u provedenom postupku iz članka 15. i 16. Komisija utvrdi da su stipendisti suprotno odredbama ovog Pravilnika isplaćene stipendije, dostaviti će prijedlog odluke općinskom Načelniku koji donosi odluku o raskidu ugovora o stipendiranju i obvezi povrata isplaćenih stipendija. Ako Upravni odjel ili Komisija nakon zaključivanja ugovora iz članka 11. Pravilnika, utvrdi da je student dao neistinite podatke u svezi s ispunjavanjem uvjeta, a na temelju kojih je uvršten na Konačnu listu, Komisija dostavlja prijedlog odluke općinskom Načelniku koji donosi odluku o raskidu ugovora o stipendiranju i obvezi povrata isplaćenih stipendija.

Odlukom iz stavka 1. ovog članka utvrditi će se obveza povrata isplaćenih stipendija uvećana za kamatu po eskontnoj stopi Hrvatske narodne banke, koja se obračunava od datuma svakog mjesečnog isplaćenog iznosa stipendije i rok vraćanja od tri (3) mjeseca od dana dostave odluke. Na zahtjev stipendiste za obročno vraćanje isplaćenih stipendija, općinski Načelnik može rokove povrata isplaćenih stipendija utvrditi najduže u vremenu koliko je dugo stipendista primao stipendiju. Iznimno, općinski Načelnik može utvrditi rokove povrata isplaćenih stipendija dužim od vremena primanja stipendije kada za to postoje naročito opravdani razlozi.

Članak 19.

Nadležni upravni odjel dužan je voditi registar korisnika stipendija s podacima bitnim za ostvarivanje prava na stipendiju.

Članak 20.

Ovaj Pravilnik stupa na snagu osmog dana od dana objave u „Službenim novinama Općine Medulin“.